
			Til Anna, vår kjære «ekstradatter» som vi er så glad i.

			DESEMBER

			Den gnissende lyden fra ytterdøren som åpner seg, får Ing-­Marie Watts til å våkne fra ettermiddagsluren.

			Mens Arvid fortsatt levde, pleide han å smøre hengslene hver vår. Men etter at hun ble enke, er det ikke blitt gjort. Å be hjemmetjenesten om hjelp vil hun ikke, synes ikke hun kan bry dem med sånne småting. Og sønnen, Mikael, som bor i Sundsvall, har ikke tid til å ordne med praktiske gjøremål de få, hektiske gangene han er på besøk i Åre.

			Skritt nærmer seg soverommet, og Ing-Marie skyver seg opp i sengen og stønner litt idet det knaker i leddene i den stive korsryggen. Det er sjelden hun husker navnet på alle som kommer og går hos henne, og ansiktene glemmer hun også.

			Personen som står i døråpningen i dag, drar hun overhodet ikke kjensel på, men hun synes det er pinlig å spørre.

			«Hei på deg,» sier den fremmede muntert. «Hvordan står det til her?»

			Det er et eller annet kjent ved stemmen, men selv om Ing-Marie gjør sitt beste, har hun ingen erindring om at de har truffet hverandre før. Det er helt tomt i hodet. Som om noen har tørket av innsiden av pannen med en klut.

			Alt er borte.

			«Det er som vanlig,» mumler Ing-Marie resignert.

			Det livet hun lever, er ensomt og ensformig, og tiden går ulidelig sakte. Hun er mer eller mindre sengeliggende, og trenger hjelp med det meste, toalettbesøk, påkledning og matlaging. Å dusje selv klarer hun heller ikke. Det eneste hun gjør, er å telle timene til det blir kveld, da kan hun i det minste flykte inn i søvnen enda en natt.

			Tilværelsen har krympet til ingenting, og hun er en byrde for omgivelsene.

			Men Ing-Marie vil ikke klage, og hun vil ikke fremstå sur eller utakknemlig. Hun får jo hjelp fra hjemmetjenesten fem ganger om dagen, kan fortsette å bo i huset sitt og slipper å sitte på et hjem.

			Hun smiler forsiktig og retter på det heklede teppet hun har over beina.

			«Nå skal vi se,» sier mannen og roter rundt i vesken sin med plasthansker på hendene. «Vil du ha litt vann?»

			Et glass blir strukket fram, og Ing-Marie drikker lydig.

			Hun får et beroligende smil, likevel kjenner hun en følelse av ubehag. Det er noe med mannens øyne, et glimt av opprømthet som ikke passer inn i sammenhengen. En underlig opphisselse som gjør henne ille til mote.

			«Jeg sitter her hos deg en stund,» fortsetter den frem­mede og slår seg ned på sengekanten. «Vi har jo ikke dårlig tid.»

			Det vennlige tonefallet får Ing-Maries uro til å forsvinne. Den neste setningen oppfatter hun ikke ordentlig, men hun orker ikke å be ham gjenta den. I stedet smiler hun takknemlig og lukker øynene, snur seg over på siden og legger seg til rette.

			Varme fingre tar hennes, og hun hører en nynnende lyd, en myk melodi som bysser henne i søvn.

			Alt føles trygt igjen.

			Hun skal bare hvile en stund.

			Da Ing-Marie våkner neste gang, er hun alene i soverommet. Hun er svimmel, og ganen er full av spytt, til tross for at hun pleier å være tørr i munnen.

			Selv om hun nesten ikke spiste noe av formiddagsmaten, føles det som om hun må kaste opp, og hun kjenner den sure gallen svi i halsen.

			Hun vrir seg i sengen, men det er umulig å finne en behagelig stilling. En sterk følelse av uro sprer seg. Det klør under huden som om hissige maur kryper rundt der inne.

			Er det sånn det føles å få hjerteinfarkt?

			Tanken kommer av seg selv, og hun ser seg om etter trygghetsalarmen. Den pleier å ligge på nattbordet, men hvor mye hun enn leter, finner hun den ikke.

			Enda hun kan sverge på at hun så den der tidligere på dagen.

			Noe er galt, og hun må tilkalt hjemmetjenesten.

			Nå både fryser og svetter hun, og hun føler seg dårligere for hvert minutt som går.

			Med stigende engstelse famler hun etter alarmen igjen og prøver å reise seg for å se om den kan ha falt ned på gulvet. Men beina bærer henne ikke, og hun har ikke krefter til å sette seg opp.

			Hun skjelver så voldsomt at hun ikke kan ligge stille. Pusten kommer støtvis.

			Hun må få tak i hjelp, men fasttelefonen er på kjøkkenet, og ut dit kommer hun seg ikke. Et eller annet sted skal det finnes en mobiltelefon, den som sønnen har gitt henne, men hun aner ikke hvor den er blitt lagt, eller om den i det hele tatt er ladet opp.

			Plutselig går det en rykning gjennom kroppen hennes. Deretter en til og enda en.

			Musklene kramper seg, og alt blir hardt og stivt. Det er vanskelig å puste. Det suser i ørene, og synsfeltet krymper.

			Små, svarte prikker flimrer foran øynene.

			Ing-Maries fingre løfter seg mot strupen, de krafser etter luft, men til ingen nytte. Musklene beveger seg ikke, kroppen har sluttet å lystre. Halsen har snørt seg igjen.

			Fra et sted langt borte hører hun lyden av ralling som må komme fra henne selv.

			Jeg vil ikke dø på denne måten, er den siste klare tanken hennes.

			Med det lille hun har igjen av krefter, prøver hun å åpne munnen og be om nåde.

			Deretter gjenstår … ingenting.

			TORSDAG 9. MARS

		

	
		
			1

			Katten Morris har plassert seg midt på brystkassen til kriminalbetjent Hanna Ahlander. Hun ligger rett ut i sofaen etter arbeidsdagen og lar fingrene gli gjennom den myke, gråhvite pelsen.

			Stua hennes er ikke stor – hele huset er på bare drøyt seksti kvadratmeter – men hun har en stor peis der tre vedkubber brenner med vakre, oransjelilla flammer.

			Det er få ting som er så avslappende som å stirre inn i et sprakende ildsted. Hanna fyrer i peisen året rundt, spesielt hvis det er noe som plager henne. Som nå, når hodet er fullt av tanker om kollegaen Daniel Lindskogs siste avvisning. Bare fordi hun spurte ham om de skulle kjøre sammen til Östersund neste morgen, til avdelingen for Grov kriminalitet, som de begge formelt tilhører.

			Han så på henne som om hun hadde sagt noe helt idiotisk, enda det er det de ofte har gjort tidligere, tatt én bil. Begge bor i Åre, og et par dager i uken jobber de fra den lokale politistasjonen, så det var ikke noe rart med det spørsmålet.

			Blikket hans hadde vært like iskaldt som bekken utenfor Hannas hus, som så vidt har begynt å tine.

			Frustrasjonen veller fram igjen.

			Og de som har jobbet så tett sammen. Nå snakker de knapt med hverandre. Daniel unngår henne nesten, og han opptrer utilnærmelig og mutt hver gang hun er i nærheten.

			Og hun aner ikke hva hun har gjort for å fortjene det.

			Hun vurderer å ta seg et glass vin, men bestemmer seg for å la være, vet at hun har det bedre med seg selv hvis hun unngår å drikke alkohol så ofte. Det er bare noen år siden hun flyktet til Åre etter at hun i løpet av en og samme dag fikk sparken på jobben og ble dumpet av samboeren Christian.

			I den perioden ble det minst én flaske vin hver kveld. Det var en forferdelig tid som hun helst vil glemme, dessuten skjedde det kort tid før jul. Til slutt grep storesøsteren hennes inn. Lydia fikk Hanna til å forlate Stockholm og søke tilflukt i huset hennes i Åre. Der kunne Hanna bo en stund mens hun slikket sårene og prøvde å finne ny balanse i livet.

			Hanna kommer alltid til å stå i takknemlighetsgjeld til Lydia for det hun gjorde den gangen.

			Hun stryker Morris forsiktig over nesebeinet, og katten lukker tilfreds øynene. Så begynner han å male høyt.

			Hennes egen jetmotor

			Hannas kjæreste, Henry Sylvester, er i Stockholm, der investeringsselskapet hans har kontorer, så det er bare hun og Morris i det lille huset. Det er her hun pleier å være når Henry ikke er i Åre, selv om han ikke kan forstå hvorfor hun insisterer på å beholde boligen i Solbringen på over­siden av Åre sentrum.

			Fordi Hanna nekter å flytte tilbake til Stockholm, har Henry kjøpt en luksuriøs penthouseleilighet i det nye bolig­komplekset nedenfor VM8-heisen. Når han kommer til Åre, er det der de bor, og Henry mener at hun burde flytte inn i leiligheten permanent. Han har til og med tilbudt seg å skrive over halvparten på henne, men Hanna stritter imot. Hun skylder på at den enorme leiligheten er for stor for bare henne og en katt når han er bortreist. Dessuten er det fint for Morris å få være ute av og til, og det kan han bare om hun beholder huset sitt.

			Å skylde på katten høres så bra ut at hun nesten tror på det selv. Det er i hvert fall atskillig bedre enn å si sannheten, nemlig at hun ikke vil gjøre seg avhengig av Henry og formuen hans. Dessuten har han tre voksne sønner å ta hensyn til – hun er redd for å fremstå som en golddigger i deres øyne.

			Da mobilen ringer, klarer hun med en viss anstrengelse å få lirket den opp av baklomma uten å forstyrre Morris altfor mye.

			«Hei, elskling.»

			Henrys dype stemme får henne alltid til å føle seg trygg.

			«Hei, du.»

			Hanna smiler til telefonen, til tross for at han ikke kan se henne.

			«Hvordan gikk møtet ditt?»

			«Ganske bra, tror jeg. Vi ble ferdige for et par timer siden.»

			«Så fint.»

			«Har du spist middag?»

			Det er typisk Henry å tenke på mat. Han kan spørre allerede ved frokosten hva Hanna har lyst på til middag, noe hun sjelden vier en tanke før magen rumler. Når Henry ikke er der, nøyer hun seg ofte med standardmiddagen sin, dobbeltstekt egg på ristet brød med pepper og ketsjup.

			«Egentlig ikke,» svarer hun.

			«Så bra, for jeg har bestilt bord til oss på Åregården.»

			«Mener du i dag?»

			«Vi har en reservasjon klokka halv åtte.»

			Hanna sjekker klokka på mobilskjermen og ser at det bare er femti minutter til.

			«Hvordan skal du rekke det?» spør hun. «Er ikke du fortsatt i Stockholm?»

			«Ikke nå lenger.» Henry ler. «Jeg satte meg i flyet straks møtet var over, og nå sitter jeg i en taxi fra Molanda.»

			Henry har selvsagt tatt privatflyet sitt til den lille lufthavnen i Järpen for å komme seg raskt tilbake til Åre. For ham er det en livsstil å prøve å presse inn mest mulig i døgnets tjuefire timer.

			Hanna har begynt å venne seg til det, men innimellom er det utmattende. Og likevel er det han som er tjue år eldre. Noen ganger skjønner hun ikke hvor han får energien fra.

			«Jeg kan få taxien til å kjøre bortom og hente deg, hvis du vil?» fortsetter han.

			«Ellers takk,» sier Hanna. «Jeg spaserer gjerne ned til sentrum, det er deilig med litt kveldsluft etter å ha sittet inne på stasjonen hele dagen.»

			De avslutter samtalen, og Hanna flytter forsiktig på Morris.

			«Sorry, lille venn,» sier hun og forsikrer seg om at gnistfangeren foran peisen står der den skal. «Jeg skal ut på middag.»

			Hun fjerner noen kattehår fra klærne og går mot soverommet for å gjøre seg i stand. Der åpner hun døren til klesskapet for å finne en penere genser enn den krøllete skjorta hun har hatt på seg siden morgenen.

			Morris tasser etter og hopper opp i sengen mens hun holder på. Han utstråler misnøye og ser tydelig fornærmet ut, til tross for at hun har lest et sted at katter ikke har så mange muskler i ansiktet.

			«Ikke bli sur,» sier Hanna. «Du og jeg kan henge en annen kveld. Matfaren din kaller.»

			Det eneste hun får til svar, er enda et anklagende blikk. Det formidler tydelig at Henry ikke er Morris’ matfar og aldri kommer til å bli det.

			De to mennene i livet hennes er ikke overdrevent glade i hverandre, men begge ønsker Hannas fulle oppmerksomhet.

			Det er bare Daniel som velger å ignorere henne.

			Stemmesurret fra de øvrige restaurantgjestene slår mot Daniel idet han dytter opp døren til restaurant Åre­gårdens nyoppussede lokale. Selv om det er midten av mars og utenfor høysesong, er det nesten helt fullt der. Ved den avlange bardisken til høyre sitter tre unge kvinner med rosa drinker foran seg.

			Han ser seg om etter Clara Nordin.

			Dette er den andre daten deres, og han er fortsatt usikker på om det er en god idé at de møtes, eller at han i hans alder i det hele tatt bruker en datingapp som Tinder.

			I neste øyeblikk får han øye på henne ved et hjørnebord, halvveis skjult bak en av de mørkebrune søylene i restauranten. Det lyse, halvlange håret henger fram der hun sitter og studerer menyen med de runde lesebrillene på nesen.

			Daniel blir stående og betrakte henne.

			Clara er på mange måter ekskjæresten Idas rake motsetning. Ida er ti år yngre enn ham, har jobbet som ski­instruktør og guide og elsker friluftsliv. Clara lever etter alt å dømme et langt roligere liv, har akkurat fylt førti og jobber som bibliotekar i Järpen. Dessuten har hun to tenåringssønner på tretten og femten som bor hos henne annenhver uke.

			Kanskje det er underbevisstheten hans som har prøvd å finne noe annet enn det han hadde tidligere?

			Noe sånt ville sikkert psykologen hans ha svart hvis han hadde spurt henne. Selv om Daniel ikke går til henne like ofte som før, hender det fortsatt at han avtaler en ny time. Hun var en viktig støtte etter bruddet med Ida, som kom som en total overraskelse, selv om forholdet hadde haltet en stund. At Ida flyttet sammen med den jevnaldrende skiguiden Gustav bare noen måneder etter at det ble slutt, gjorde ikke saken enklere.

			Det svir fortsatt hver gang han ser Gustav og Ida i sentrum, spesielt hvis de er sammen med datteren hans, Alice.

			Clara får øye på Daniel og vinker. Han skynder seg bort til bordet, men nøler. Skal de klemme hverandre, eller bør han gi henne et kyss på kinnet?

			Det er lenge siden han har datet aktivt. Han føler seg tåpelig, en voksen mann forvandlet til en tenåring.

			Plutselig har han bare lyst til å snu og gå sin vei.

			Clara løser problemet ved å reise seg fra bordet. Hun strekker ut armene og gir Daniel en klem. Et raskt kyss på kinnet får han også. Så dukker servitøren opp og spør om de vil ha noe å drikke. Daniel bestiller en IPA, og Clara tar et glass hvitvin. Ved nabobordet forteller en mann med hestehale en historie som får resten av selskapet til å bryte ut i latter. De er kledd i skitøy og ser ut som om de kommer rett fra alpinbakken.

			«Har du hatt en fin dag på jobben?» spør Clara smilende. «Fanget noen flere skurker?»

			Det virker ikke som om Clara har noen motforestillinger mot at han jobber i politiet og ofte har lange arbeidsdager, noe Daniel og Ida kranglet om hele tiden.

			Det er uventet behagelig å omgås et menneske som ikke kritiserer ham for det.

			«Det har vært ganske rolig.»

			Faktum er at det har vært relativt fredfullt helt siden høsten. Bortsett fra mindre alvorlige forhold som alkohol­påvirkede bilister, dophandel og skityveri har Daniel brukt mest tid på en narkotikasak i Härjedalen og et grovt forsikringsbedrageri i Sveg.

			Innerst inne håper han at det skal fortsette sånn resten av våren. Han trenger ikke en ny, intens etterforskning som legger beslag på all tid og oppmerksomhet.

			Sannheten er at han fortsatt føler seg sliten etter bruddet med Ida, dessuten er det anstrengende å finne ut av livet som annenhver uke-pappa for Alice. Han savner henne enormt når hun er hos moren, men får nesten ikke hverdagen til å gå opp når hun er hos ham.

			Servitøren kommer med bestillingen deres. Daniel tar en stor slurk av ølet og kjenner skuldrene senke seg. Clara smiler. Hun er søt bak de strenge brillene, og når hun ler, dukker det opp et smilehull i det ene kinnet. 

			Dette blir sikkert bra, tenker Daniel og smiler tilbake. Clara virker snill, og han tror hun er en som han kan lære seg å bli glad i på et dypere plan.

			Det er bare snakk om å bestemme seg.

			Og han vil jo så gjerne finne noen.

			Karro Lundgrens øyne svir av trøtthet da hun strekker seg etter den siste mappen med kvitteringer som ligger på skrivebordet. Klokka er sju om kvelden, og hun burde ha gått hjem for lenge siden.

			Da hun møter sitt eget speilbilde i pc-skjermen, kan hun ikke unngå å legge merke til hvor sliten hun ser ut. Håret burde vært vasket, og bekymringsnyven mellom øyebrynene er dypere enn noen gang. Det indre stresset vises tydelig i den sammenknepne munnen.

			Utenfor vinduet har lette snøfiller begynte å virvle gjennom luften, enda himmelen var helt klar for bare en kort stund siden. På denne tiden av året veksler været hele tiden, og det kan gå fra strålende solskinn til kraftig snøstorm og tilbake igjen i løpet av en og samme dag.

			Marsvær, pleide mormoren hennes i Kallbyn å kalle det da Karro var liten. Ingenting er mer uberegnelig. Man kan aldri stole på prognosene, men alltid gå seg bort i fjellet.

			Vær forsiktig, jenta mi.

			Karro sukker og tar ut innholdet av den blå mappen. Papirene skraper mot de tørre fingertuppene. Da hun takket ja til stillingen som gruppeleder hos Stjärnans hjemme­tjeneste, det første private alternativet i kommunen, føltes det som å vinne i lotto. Etter alle årene i barnehagen lengtet hun etter noe annet. På videregående hadde hun valgt helse- og oppvekstfag og etter hvert tatt fagprøven for å bli helsefagarbeider. At hun så begynte å jobbe i en barnehage og ble der i ti år, var mest en tilfeldighet. Og da muligheten for en lederjobb hos Stjärnan dukket opp året før, fortonet det seg som en ny, spennende mulighet.

			Nå, etter bare sju måneder i den nye jobben, har hun begynt å tvile.

			Ressursene er for små, arbeidsoppgavene for mange, og det er vanskelig å rekruttere personale når lønningene er så lave. Lønnsomhetskravet fra eierne ligger konstant i bakhodet; alle utgifter skal holdes nede, ingenting får koste noe.

			Karro har begynt å sove dårlig. Hun ligger våken om nettene og bekymrer seg for at budsjettet skal sprekke, eller at flere av de faste ansatte skal si opp.

			Med et trøtt gjesp tar hun fatt på bunken med kvitteringer. Utenfor er det blitt mørkt, på denne tiden av året går solen ned ved sekstiden. Hun burde virkelig komme seg hjem til barna snart, ti år gamle Emil og Wilma på tolv.

			En lyd fra døråpningen får henne til å snu seg. Der står Emina Gashi, en av de ansatte som har vært lengst hos Stjärnan.

			Karro biter i seg et sukk og legger fra seg mappen.

			Det er et eller annet med Emina som gjør henne usikker, og hun synes det er vanskelig å vite hvor hun har henne. Emina virker alltid skeptisk når de snakker sammen, og hun har mer enn én gang stilt spørsmål ved Karros beslutninger når de har hatt personalmøter.

			Hun klarer ikke å bestemme seg for om det skyldes at Emina gjerne skulle hatt jobben hennes, eller om hun bare misliker de forandringene Karro har prøvd å innføre etter at hun begynte, slik som det nye loggsystemet og status­møtene de har annenhver uke.

			«Har du tid et øyeblikk?» spør Emina og retter på det lange, gråsprengte håret som er samlet i en lav hestehale.

			Hun flytter kroppsvekten fra det ene beinet til det andre mens hun venter på svar.

			«Selvsagt,» svarer Karro med en håndbevegelse. «Kom inn.»

			«Det nye skjemaet,» sier Emina og vifter med en utskrift hun har med seg. 

			«Hva er det med det?»

			Karro prøver å smile. De mangler personale, og hun har jobbet hardt med å sette opp den nye vaktplanen. Med brukere som bor spredt omkring i distriktet, er det ikke lett å rekke over alle. Kjøreavstanden er stor mellom de ulike tilsynene.

			Men hva skal hun gjøre?

			De er nødt til å oppfylle kravene fra kommunen, ellers blir kontrakten hevet. Hva ledelsen i Östersund måtte mene om det, vil Karro helst ikke tenke på.

			«Jeg rekker ikke å være hos så mange brukere på tirs­dagen og onsdagen som du har lagt inn,» svarer Emina.

			Hun tar et par skritt inn i rommet og setter seg i besøksstolen foran skrivebordet.

			Karro innser med en synkende følelse at denne samtalen vil ta tid. Emina kommer ikke til å gi seg med det første.

			«Vi kan vel ta en titt på den sammen,» foreslår Karro og smiler oppmuntrende.

			Emina nikker kort og lener seg fram så det lille gullkorset hun har rundt halsen, blir hengende i luften.

			De går gjennom skjemaet og diskuterer de ulike beboerne og hjelpen de er blitt innvilget. Alle behov ser forskjellige ut, noen trenger hjelp med å stå opp, og med påkledning og legging for natten, andre trenger medisiner til faste tidspunkter. Hos nesten alle skal det serveres mat, og enkelte trenger dessuten bistand under selve måltidet, slik at de får i seg nok næring.

			Men Emina har ikke flere besøk enn noen av de andre, det vet Karro. Likevel får hun det til å høres ut som om det er hun som må kjøre mest og lengst, at ingen andre trekker et like tungt lass.

			Karro studerer skjemaet. Hun prøver å finne en måte å blidgjøre Emina på, men det er som et dominospill. Rører hun ved en av brikkene, velter alle de andre.

			«Vent litt,» sier hun og stopper pekefingeren ved raden der det står August Ekman. «Er ikke det han som nettopp døde?»

			Hun snur seg mot pc-en, åpner innboksen og blar blant e-postene. Der ligger ganske riktig meldingen hun har mottatt fra August Ekmans datter. Hun hadde funnet sin nitti år gamle far død i sengen da hun kom hjem til ham. Han var gammel og skrøpelig og hadde sovnet inn av seg selv. Men Karro har hatt det så travelt at hun helt har glemt å rette det i vaktlistene.

			«Da så,» sier hun til Emina. «Timene hos August Ekman kan vi slette fra og med nå. Det betyr at vi bør få det til å gå opp, i hvert fall denne gangen.»

			Hun skammer seg litt over sin egen lettelse, men Emina ser i hvert fall ikke fullt så irritert ut lenger. Og Karro må virkelig komme seg hjemover.

			Samtidig er det forstemmende. At marginene skal være så små at August Ekmans død mest av alt betyr ett problem mindre i arbeidsdagen.

		

	
		
			4

			Daniel stivner umiddelbart da han ser paret som kommer inn i den andre enden av restauranten. Hanna og Henry står på innsiden av døren og tar av seg yttertøyet.

			Det er som å få en ørefik.

			Hanna har på seg de vanlige jeansene, men har matchet dem med en kledelig, vinterhvit kasjmirgenser som hun garantert har fått av den rike kjæresten sin. Daniel kjenner henne godt nok til å vite at hun aldri ville ha kjøpt et så dyrt plagg til seg selv. Hanna har ganske enkel smak og er ikke spesielt opptatt av eksklusive merker.

			Henry, derimot, har på seg en grønnbrun tweedjakke som til og med Daniel skjønner må ha vært svindyr.

			Helst vil han bare ignorere nærværet deres, men det er vanskelig å se en annen vei.

			Hanna sier et eller annet som får Henry til å le. Den dype stemmen kan høres over gjestenes stemmesurr, og han kysser Hanna i tinningen før de følger etter hovmesteren, som holder to menyer i den ene hånden.

			Det stikker i Daniel. Han reagerer som vanlig på måten Henry dominerer rommet på, den ubestridelige autoriteten som finansmannen har.

			Kanskje er det sånn når man har ubegrenset med penger, tenker han, at man på en måte blir usårbar.

			Allerede da Henry var et viktig vitne i en drapsetterforskning to år tidligere, hadde Daniel hatt problemer med å svelge mannens væremåte. Sammen med Hanna etterforsket han et bestialsk knivdrap som hadde funnet sted på hotellet Copperhill Mountain Lodge, og i den mest intense fasen av arbeidet viste det seg at Henry holdt tilbake informasjon som var av stor betydning for saken. Den manglende samarbeidsviljen kunne ha sinket dem alvorlig, og Daniel hadde vært mer enn bare litt irritert.

			Som om ikke det var nok, begynte han å vise interesse for Hanna.

			Det går opp for Daniel at han stirrer på dem. Henry vrir på hodet, og Daniel snur seg bort for ikke å bli avslørt. Han vil ikke at de skal se ham sitte der med Clara. Det eneste som er vanskeligere enn å omgås Hanna i jobbsammenheng, er å se henne sammen med Henry.

			Han skjønner ikke hvorfor hun fortsatt hjemsøker ham.

			Eller er det hans egen tafatthet han ikke klarer å komme over? Erkjennelsen av at han var så opptatt av sine egne kompliserte følelser at han ikke skjønte hva han egentlig kjente for Hanna før hun traff Henry og det var for sent.

			Daniel tar en slurk til av ølen. Det spiller ingen rolle. Toget har gått uten ham. Hanna har funnet en annen som hun er lykkelig med.

			«Hva med deg?»

			Claras stemme henter ham tilbake til nåtiden. Daniel blunker, han aner ikke hva hun snakker om. Men det ser ikke ut som om hun tar det ille opp. Clara virker i det hele tatt ikke spesielt nærtagende. Som mor til to tenåringssønner blir man kanskje hardhudet.

			«Jeg sa akkurat at jeg vurderer enten reinsdyrfilet eller røye til hovedrett,» sier hun og stryker håret bak venstre øre. «Hva med deg?»

			Daniel mumler litt for å vinne tid. Later som om han studerer menyen, der teksten er trykket med svarte snirklete bokstaver på kremhvit bakgrunn.

			«Røye er aldri feil. Jeg tror jeg tar det.»

			«Skal vi bestille en flaske hvitvin til, eller vil du begynne med å ta et glass? Hva foretrekker du, Chablis eller Sancerre?»

			«Bestem du,» svarer Daniel.

			Han orker ikke å bruke tid på vinvalg. Fra øyekroken ser han at Henry og Hanna blir vist til et bord for to i den andre enden av det avlange lokalet. Like etter kommer hovmesteren tilbake med høye krystallglass og en sjampagneflaske som han setter på bordet.

			Daniel er uforholdsmessig lettet over at de ble plassert så langt unna ham og Clara. Samtidig vokser irritasjonen. Er det ikke nok at han ser Hanna hver dag på jobben, må hun plage ham på fritiden også?

			Det er en urimelig tanke, han vet jo det. Hanna har selvsagt rett til å bevege seg omkring slik hun selv vil, og på et så lite sted som Åre er det ikke til å unngå at man støter på hverandre.

			I det samme hever Hanna glasset sitt og skåler med Henry.

			Og dermed blusser sjalusien opp på nytt. 

			Benåderen

			Jeg syntes så synd på ham da katten døde. Han ble helt knust. Den katten, Valle, var hans ett og alt, og han hadde skjemt den bort så det holdt, matet den med godbiter så det nesten ikke ble igjen noe middag til ham selv. Valle ble diger og fikk en hengemage som nesten slepte i bakken.

			Antagelig døde den av vellevnet.

			Men Valle var også det eneste levende vesenet han brydde seg om. Etter det ble han innesluttet, lukket og mistet matlysten, han gikk enda mer ned i vekt, til tross for at det ikke var mye å ta av. Huden hang så løst på kroppen at ansiktet ble skjelettlignende, og øynene var bare dype hulrom som lyste av bunnløs sorg.

			Han elsket virkelig det dyret, kanskje fordi han ikke hadde noen andre? Han nevnte aldri sønnen sin, og det virket ikke som om han hadde andre nære slektninger eller venner.

			Da katten døde, ble han fullstendig ensom.

			Kroppen sviktet også, den reagerte på tapet med smerte og forvirring. Leddene verket, og til slutt klarte han bare å slepe seg rundt ved hjelp av rullatoren. 

			Det gjorde vondt å se ham på den måten. Jeg merket jo hvordan han led, og ville gjerne hjelpe ham, befri ham fra plagene.

			Det var første gang jeg hørte stemmen i hodet mitt, den som forklarte meg hvordan det skulle skje. At det ikke fantes noen andre som kunne gripe inn.

			Da han til slutt fikk fred, var det min fortjeneste.

			Etterpå føltes det rett og slett riktig.

			FREDAG

